સુરત તા. રપ :.. ગુરૂવારે રાતે સુરતના વરાછા વિસ્તારમાં પાટીદારો દ્વારા બીજેપીનો વિરોધ કરવામાં આવતાં વાતાવરણ બગડયું હતું. જેને લીધે ગઇકાલે સુરત બીજેપીએ વડાપ્રધાન નરેન્દ્રભાઇ મોદીનો સોમવારનો સુરતનો કાર્યક્રમ ચેન્જ કરી નાખ્યો હતો. ગુરૂવારે સુરતમાં થયેલી બબાલ પહેલાં નરેન્દ્રભાઇ કામરેજમાં જાહેર સભા કરવાના હતા, પણ હવે એ સભા કામરેજને બદલે કડોદરામાં ફેરવવામાં આવી છે. પાટીદારોની બહુમતી ધરાવતો વિસ્તાર વરાછા કામરેજની સાવ જ બાજુમાં છે અને કામરેજમાં પણ પાટીદારો મોટા પ્રમાણમાં છે. ગુરૂવારે થયેલી બબાલ પછી સ્થાનીક બીજેપીને ડર લાગ્યો છે કે નરેન્દ્ર મોદીની સામે પણ પાટીદારો વિરોધ નોંધાવશે અને જો એવું થશે તો દેશભરમાં બીજેપીની બદનામી થશે.